Vuurwapens uit polisiestasie gesteelArgieffoto: SAPD Die adjunkminister van polisie het Vrydag sy ontsteltenis uitgespreek nadat dit aan die lig gekom het dat vuurwapens uit die Bellville-Suid-polisiestasie in Kaapstad gesteel is. Die SAPD het in ŉ verklaring gesê Bongani Mkongi, adjunkminister van polisie, het onlangs bewus geword dat handwapens en gewere uit die polisiestasie verdwyn het. “Dit is nie ŉ geïsoleerde voorval nie. Ons is besig met ŉ intensiewe ondersoek na ŉ soortgelyke voorval by die Mitchells Plein-polisiestasie in die Wes-Kaap,” het Mkongi gesê. Hy het gesê hy is baie ontsteld en kwaad oor die voorval. “Die departement van polisie is toegewyd om bendebedrywighede en misdaad in die polisiemag hok te slaan,” het Mkongi in die verklaring gesê. “Die vraag is egter, wie verskaf ons vuurwapens aan misdadigers, veral in die Wes-Kaap? “As dit ons lede in die polisiemag is wat betrokke is, dieselfde lede wat deur die publiek vertrou word om misdaad te bekamp, onderneem ek dat die poppe binnekort sal dans.” Mkongi het gesê hy het met die stasiebevelvoerder van die Bellville-Suid-polisiestasie vergader en versoek dat ŉ omvattende verslag oor die voorval aan hom voorsien word. “Diegene wat hierby betrokke was moet opgespoor, in hegtenis geneem en by die naam genoem word.” Hy het gesê sodra die verslag van die polisie ontvang is, sal daar terugvoer aan Suid-Afrikaners gegee word oor die vordering van die ondersoek.